सीतापुर में 3 साल में 40 घर बहे, जिनके घर डूबे उन्हें रहने का ठिकाना नहीं मिला
32 साल की सुमन विधवा हैं। 2 बेटियां और 1 बेटा है। तीनों बच्चों को लेकर वह एक छोटे से छप्पर में रहती हैं। अगले 15-20 दिन में सरयू नदी में पानी बढ़ेगा और उनका यह छप्पर वाला घर नदी की कटान में खत्म हो40 houses washed away in Sitapur in 3 years, 10 houses on the verge of being cut; Those whose houses were submerged could not find a place to live
32 साल की सुमन विधवा हैं। 2 बेटियां और 1 बेटा है। तीनों बच्चों को लेकर वह एक छोटे से छप्पर में रहती हैं। अगले 15-20 दिन में सरयू नदी में पानी बढ़ेगा और उनका यह छप्पर वाला घर नदी की कटान में खत्म हो जाएगा। फिर वह यहां कभी वापस नहीं आ पाएंगी। इसके बाद वह पास की ही एक ऊंची जगह पर उन्हीं लोगों के साथ रहने लगेंगी जिनका घर पिछले साल बह गया था। उन्हें मदद के नाम पर आश्वासन तो मिले पर जमीनें अब तक नहीं मिलीं।
सीतापुर के अखरी, अमरौरा, अटौरा सरयू नदी के किनारे बसे हैं। यहां पिछले 3 सालों में नदी का कटान इतनी तेजी से बढ़ी कि करीब 40 घर बह गए। हजारों एकड़ कृषि भूमि नदी में समा गई। फिर से कई घर खत्म होने के मुहाने पर है। ऐसे में वह लोग कहां जाएंगे? क्या करेंगे? उन्हें क्या मदद चाहिए और क्या मिल रहा? ये सब कुछ जानने के लिए दैनिक भास्कर की टीम सीतापुर के इन इलाकों में पहुंची। आइए सब कुछ एकदम शुरू से जानते हैं...
पहले खेती गई अब घर जाने की स्थिति आ गई 
सीतापुर-बाराबंकी बॉर्डर पर अखरी गांव है। इसी के बगल से सरयू नदी गुजरी है। यहां के लोग इसे घाघरा नदी कहते हैं। पहले नदी गांव से करीब 2 किलोमीटर दूर थी। लेकिन 3 साल से कटान इस कदर बढ़ी कि इस गांव के 15 से ज्यादा घर नदी में समा गए। 7 घर ऐसी स्थिति में हैं कि पानी बढ़ते ही वह नदी में समा जाएंगे। ऐसा नहीं कि यह सब 10-12 साल वहां रह रहे हैं। इन सभी लोगों के पिता, उनके पिता यहीं पैदा हुए और जिंदगी बिताई। सबके पास अपनी जमीनों के कागज हैं।
रामपुर मथुरा से चांदपुर होते हुए हम अखरी गांव पहुंचे। वहां बाकी गांवों को कटान से बचाने के लिए सिंचाई विभाग बांध बना रहा है। 15 मजदूर बड़े-बड़े पत्थर बिछाने में लगे थे। यह काम 15 जून को पूरा होना था लेकिन अभी पूरा नहीं हो सका है। हम इसी बांध से होते हुए अखरी के बाबा के कुटी मजरे में पहुंचे। हमारी मुलाकात सबसे पहले चंद्रभूषण से हुई। दैनिक भास्कर के माइक को देखा तो हमारे पास चले आए। उनका पहला शब्द था, साहब हमने 15 एकड़ में गन्ने की खेती की थी लेकिन पूरा खेत नदी में समा गया, आज तक मुआवजा नहीं मिला। 2 लाख रुपए की खेती थी। क्या वह अब मिलेगा?
विधवा हूं...कहां जाऊंगी पता नहीं 
बांध से उतरते ही हम बाबा की कुटी मजरे में पहुंचे। यहां तीन साल पहले तक करीब 15 घर थे। अब 6-7 ही बचे हैं। नदी के सबसे किनारे सुमन का घर है। पिछले साल ही उनके पति की मौत हो चुकी है। उनके घर और नदी के बीच अब महज 4 फुट की दूरी बची है। हम पहुंचे तो उनके तीन बच्चे घर के बाहर खाट पर बैठे थे। घर में कुछ बोरियां और डिब्बे थे। लाइट की कोई व्यवस्था नहीं थी। हमने पूछा रात के अंधेरे में डर नहीं लगता?
सुमन कहती हैं, “डर तो लगता है लेकिन हम करें क्या, हम प्रधान के पास गए थे, उनसे कहा था कि कनेक्शन करवा दें या फिर सोलर लाइट ही लगवा दें। उन्होंने कहा था कि यहां जब तुम्हारा घर नदी में चला जाएगा और तुम ऊपर बंधे पर रहने लग जाओगी तब सोलर लाइट लगाएंगे।" हमने पूछा कि क्या बंधे के अलावा कोई और जगह नहीं है आपके पास? सुमन ने कहा- हम गरीब हैं। हमारे पास जो जमीन थी वह नदी में चली गई। अब कुछ नहीं है। जहां मिलेगा वहां रहेंगे।
कटान में घर बह गया, अब नदी के बीच बनाया ठिकाना 
गांव के अंदर हमें सुरेंद्र तिवारी मिले। वह एक तख्त लेकर नदी के बीच जाने के लिए नाव का इंतजार कर रहे थे। हमने पूछा कि वहां क्या है? सुरेंद्र बताते हैं, "पहले यहां हमारा घर था। कटान में सब खत्म हो गया। उसके बाद हमारी जो जमीन है वह नदी के बीच में है। हम वहीं जाकर अपने 4 बच्चों के साथ रहते हैं।" वहां होने वाली दिक्कत पर वह कहते हैं, "दिक्कत तो सब चीज की है, यहां मरने के बजाय हम वहीं मर जाएंगे। जमीन चली गई तो हम मुआवजे के लिए गए उस वक्त के कानूनगो संगठा प्रसाद के पास गए थे, उन्होंने 50 हजार मांग लिया। अब कहां से लाएं पैसा?"
सुरेंद्र के भाई वीरेंद्र तिवारी कहते हैं, "हमारी नदी के बीच सारी जमीन चली गई। एक रुपए आज तक मुआवजा नहीं मिला। आज आदमी भूखा मर रहा। जो जांच करने आते हैं, वह सब देखते हैं और फिर चले जाते हैं। हम लोग खुद भी तमाम अधिकारियों के पास गए लेकिन कहीं से कोई मदद नहीं मिली।"
सरकार से हमें सिर्फ लाई-चना मिलता है
हमने चंद्रभूषण से वहां की मौजूदा और आने वाले वक्त की स्थिति को समझने की कोशिश की। वह कहते हैं, “अभी तो गांव धीरे-धीरे कट रहा। जैसे ही नदी उफना कर चलती है। इतना डर लगता है कि कांप जाना होता है। सबके घर डूब जाते हैं। जिसके किनारे होते हैं, वह कट कर बह जाते हैं। हम लोग तीन महीने तक बंधा पर रहते हैं। यहां सरकार की तरफ से सिर्फ लइया-चना मिलता है। हमारा करीब 2 लाख रुपए की गन्ने की खेती थी, सब डूब गई लेकिन हमें दो साल बीतने के बाद भी एक रुपए नहीं मिले।”
इसके बाद हम उन लोगों के पास पहुंचे जिनका घर पिछले साल बाढ़ में बह गया था। वह सभी बंधा पर छप्पर बनाकर रह रहे हैं। हमें वहां राकेश और उनकी पत्नी मिलीं। राकेश कहते हैं, हम पिछले साल से ही यहीं हैं। हमारा घर बाबा की कुटी में था। जब वह नदी में बह गया तो हमें 95 हजार रुपए मुआवजे के रूप में मिला। लेकिन जमीन आज तक नहीं मिल सकी। प्रधान से हम कहते हैं तो वह कहते हैं कि यहां जमीन नहीं है।
राकेश की पत्नी कहती हैं, "यहां न पानी की व्यवस्था है न ही लैटरीन की। रात के अंधेरे में यहां कुछ नहीं दिखता। हमने कई बार प्रधान से कहा तो उन्होंने यहां एक सोलर पैनल लगवाया।" हमने पूछा, यह तो आपका ठिकाना है नहीं, कहीं न कहीं तो घर बनवाना पड़ेगा न? वह कहती हैं, "कहीं जमीन मिले तब तो घर बनवाएं। अभी तो कहीं जमीन ही नहीं मिल रही। जबकि हमारी जमीन चली गई।"
स्कूल डूब जाता है तो बंधा पर पढ़ते हैं
बंधा पर ही हमें 9 साल की ऋतु मिली। ऋतु अखरी गांव की प्राइमरी स्कूल में 5वीं क्लास में पढ़ती हैं। उनके पास कपड़ों के नाम पर स्कूल के दो ड्रेस और दो अन्य कपड़े हैं। यहां होने वाली समस्या पर वह कहती हैं, यहां बहुत दिक्कत है। हमें दूर से पानी लाना पड़ता है। ऋतु से पढ़ाई के बारे में पूछा तो वह कहती हैं, स्कूल में पानी भर जाता है फिर हमें गांव में पढ़ने जाना पड़ता है। कई बार हम यहीं बंधा पर बैठकर पढ़ते हैं।
पूर्व प्रधान बोले- जब जरूरत थी तब बांध नहीं बना 
गांव में ही हमें पूर्व प्रधान देवराज तिवारी मिले। वह बताते हैं कि पिछले 3 साल में अखरी गांव के 20 घर, बाबा कुटी के 10 घर और शंकरपुरवा के 17 घर कट चुके हैं। इसमें ज्यादातर लोगों को उनके घर का मुआवजा मिल गया है, लेकिन मनिया देवी, सुमन, अवधराम, उदयभान और महेंद्र को एक साल बीतने के बाद भी कोई मुआवजा नहीं मिला। जिनके घर कट गए वह सभी आज बंधा पर आकर रह रहे हैं।
हमने कटान रोकने के सरकारी उपायों के बारे में पूछा तो वह कहते हैं, "हमने तीन साल पहले जब कटान बढ़ी थी तब चिट्ठी लिखी थी। सिंचाई विभाग ने शासन को प्रस्ताव भी भेजा कि अखरी गांव को कटने से बचाने के लिए बांध बनाया जाना चाहिए। प्रशासन ने ध्यान ही नहीं दिया। अब जो बांध बना रहे हैं यही पहले बन जाता तो लोग बंधा पर आकर रहने को मजबूर नहीं होते। कुछ लोगों को बसाने के लिए जमीन भी दी जा रही लेकिन वह रायसेनपुर में है। यहां के लोग इस गांव से दूर रायसेनपुर नहीं जाना चाहते।"
लेखपाल बोले- मेरी अभी पोस्टिंग हुई है, जानकारी नहीं
इस वक्त अखरी ग्राम पंचायत के लेखपाल सतीश कुमार हैं। हमने उनसे जिन लोगों को मुआवजा नहीं मिला उसकी वजह के बारे में पूछा। सतीश कहते हैं, हमारी पोस्टिंग अभी हुई है, इसलिए मुझे पहले की जानकारी नहीं है। जिन दो लोगों का घर इस बार गया है उनका मुआवजे के लिए कागज बन गया है। बाकी जिन लोगों का कटान पर है उनका भी कागज बनाया जाएगा। जहां तक जमीन के मुआवजे का मामला है उसे लेकर बड़े अधिकारी फैसला लेंगे।
सीतापुर के डीएम अनुज सिंह और एसपी घुले सुशील चंद्रभान पिछले दिनों अखरी गांव पहुंचे थे। उस वक्त सिंचाई विभाग के इंजीनियर शशिकांत सिंह को निर्देश दिया था कि अखरी गांव को किसी भी कीमत पर कटान से बचाना है। उस वक्त गांव के ही कुछ लोगों ने डीएम को बताया कि पिछले साल आपने बम्बू कैरेट डलवाने की बात की थी। दो दिन काम होने के बाद उसे बंद करवा दिया गया। इस पर डीएम ने जेई संजीव उपाध्याय से सवाल किया तो वह सिर झुकाकर खड़े हो गए।
फिलहाल अब इन गांवों को बचा पाना आसान नजर नहीं आता। पानी बढ़ते ही ये गांव डूब जाते हैं। जरूरी है कि जरूरतमंद लोगों के रहने की उचित व्यवस्था हो। उन्हें उनके खेतों का मुआवजा मिले। बच्चों के लिए नए स्कूल बनें। रोजगार के कुछ अवसर उपलब्ध करवाए जाएं। यही गांववालों की मांग है।
यहां सीतापुर कटान की बात खत्म होती है। दैनिक भास्कर की और स्पेशल रिपोर्ट्स आप यहां पढ़ सकते हैंः 
"दोपहर के 1 बजे रहे थे। रुक-रुक कर बारिश हो रही थी। सुबह-सुबह घर में लड़कर पति और देवर थाने चले गए, लेकिन दोपहर तक नहीं लौटे। उनकी चिंता में दिल बैठा जा रहा था। इंतजार करते-करते आधा दिन बीत गया तो मैं अपनी देवरानी और पड़ोस की 3 महिलाओं को लेकर थाने पहुंची। वहां देखा कि बड़े दरोगा उनको और देवर जी को कुर्सी के पास बिठाए हुए थे। दोनों डरे हुए थे, मानो उन्हें मारा गया हो।" पढ़ें पूरी कहानी...
कौशांबी का पिपरी थाना। एक महिला सिपाही ने पिता से कहा- अपनी बेटी को घर ले जाओगे? पिता ने भरे मन से जवाब दिया- इसने अपनी ही मां को मार दिया, इसे ले जाकर क्या करूंगा? बेटी ने पिता को देखा। पिता ने बेटी को देखा। यह शायद आखिरी मुलाकात हो। पिता ने साइकिल उठाई और घर निकल गए। यहां एक तांत्रिक ने तंत्र-मंत्र के जरिए इलाज किया। उसके बदले पैसे मांगे फिर जिसका इलाज किया, उसकी पत्नी के शारीरिक संबंध बनाए।पढ़ें पूरी कहानी...
प्रयागराज के पड़ोस का जिला कौशांबी। बात साल 2018 की है। यहां एक आम सा लड़का राहुल सहमी आंखें लिए स्टेज पर खड़ा था। उस लड़के को लड़कियों की तरह सजना संवरना बचपन से पसंद था। दिखने में तो वह एकदम लड़के जैसा था, लेकिन अंदर से पूरी लड़की। स्टेज पर लाइटें जल गईं। सामने भीड़ लग गई। कुछ वक्त बाद गाना शुरू होता है, “रब जो चाहे वही तो होना है, आदमी खिलौना है।” राहुल ने डांस करना शुरू किया। पढ़ें पूरी कहानी...